MRK genader oor prof wat wit studente ‘honde’ noemDie Suid-Afrikaanse Menseregtekommissie. (Foto: SA Human Rights Commission/Facebook) Die burgerregteorganisasie Kaapse Forum het die Menseregtekommissie (MRK) genader nadat ŉ professor glo na wit manstudente as “honde” verwys het. Prof. Jonathan Jansen het in ŉ rubriek vir TimesLive ŉ vergelyking tussen honde wat ŉ gebied met urine merk en die optrede van manstudente aan die Universiteit Stellenbosch (US) getref. Die rubriek, getitel “Why Stellies racists behave like animals: last kicks of a dying horse”, is geskryf in reaksie op die afgetrede regter Sisi Khampepe se kommissie van ondersoek na bewerings van rassisme aan die US. Die kommissie is van stapel gestuur nadat Theuns du Toit van rassisme beskuldig is oor hy op die lessenaar en skootrekenaar van ŉ ander student aan die koshuis Huis Marais geürineer het. Du Toit is intussen skuldig bevind aan wangedrag en is uit die universiteit geskors. Intussen is eenderse voorvalle ook in koshuise aan die US aangemeld. Jansen bied sy siening oor die oorsaak van hierdie soort voorvalle aan die US en ŉ voorval wat jare vantevore by die Universiteit van die Vrystaat, terwyl hy as die instelling se visekanselier en rektor gedien het, plaasgevind het. Jansen skryf in sy rubriek dat die rede waarom die beweerde rassistiese voorvalle almal mans en urine betrek, is omdat “nes honde urine gebruik om hul grondgebied en angs te merk, gebruik wit manstudente dieselfde strategie om teen swart instroming in hul intieme ruimtes, soos koshuise, te protesteer”. Heindrich Wyngaard, uitvoerende voorsitter van Kaapse Forum, sê die vergelyking is “ongevraagd, opruiend en beledigend”. “Die geskiedenis het ons geleer van die gevaar om lede van ŉ sekere gemeenskap, etniese of kulturele groep as ŉ soort dier of insek te etiketteer, of dit nou die Suid-Afrikaanse Penny Sparrow is wat swart burgers ‘ape’ noem of ŉ Rwandese politikus wat na Tutsi’s as ‘kakkerlakke’ verwys wat bygedra het tot die voorkoms van volksmoord in 1994 in sy land.” Volgens Wyngaard lewer Jansen se opmerkings geen opbouende bydrae om rassistiese optrede in ons demokratiese samelewing te ontwortel nie. Kaapse Forum het Donderdag die klag by die MRK ingedien om die saak te ondersoek. Kaapse Forum hoop vir optrede van die MRK “indien die kommissie ook hierdie kommentaar as onmenslik, haatlik en kwetsend beskou”.